Document ID: 32014D0089

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 14ης Φεβρουαρίου 2014
σχετικά με πιλοτικό έργο για την εφαρμογή των υποχρεώσεων διοικητικής συνεργασίας που καθορίζονται στην οδηγία 2007/59/ΕΚ του Ευρωπαϊκού Κοινοβουλίου και του Συμβουλίου, μέσω του συστήματος πληροφόρησης για την εσωτερική αγορά
(Κείμενο που παρουσιάζει ενδιαφέρον για τον ΕΟΧ)
(2014/89/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 1024/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τη διοικητική συνεργασία μέσω του Συστήματος Πληροφόρησης για την εσωτερική αγορά και την κατάργηση της απόφασης 2008/49/ΕΚ («κανονισμός ΙΜΙ») (1), και ιδίως το άρθρο 4 παράγραφος 1,
Εκτιμώντας τα ακόλουθα:
(1)
Το σύστημα πληροφόρησης για την εσωτερική αγορά («ΙΜΙ»), που καθιερώθηκε επισήμως με τον κανονισμό ΙΜΙ, είναι μια εφαρμογή λογισμικού με πρόσβαση μέσω διαδικτύου, την οποία έχει αναπτύξει η Επιτροπή σε συνεργασία με τα κράτη μέλη, για να βοηθήσει τα κράτη μέλη στην πρακτική εφαρμογή των απαιτήσεων ανταλλαγής πληροφοριών, οι οποίες καθορίζονται στο ενωσιακό δίκαιο που αφορά την εσωτερική αγορά, παρέχοντας έναν κεντρικό μηχανισμό επικοινωνίας που διευκολύνει τη διασυνοριακή ανταλλαγή πληροφοριών και την αμοιβαία συνδρομή.
(2)
Στην οδηγία 2007/59/ΕΚ του Ευρωπαϊκού Κοινοβουλίου και του Συμβουλίου (2) καθορίζονται ορισμένοι κοινοί κανόνες για την πιστοποίηση των μηχανοδηγών, προκειμένου να αντιμετωπιστούν οι εθνικές διαφορές· επομένως, η οδηγία συμβάλλει στην επίτευξη των στόχων των ενωσιακών πολιτικών για την ελεύθερη κυκλοφορία των εργαζομένων, την ελευθερία εγκατάστασης και την ελεύθερη παροχή υπηρεσιών στο πλαίσιο της κοινής πολιτικής μεταφορών, ώστε να καταστεί ευκολότερη η μετακίνηση μηχανοδηγών από ένα κράτος μέλος σε άλλο. Εν προκειμένω, προβλέπεται, ειδικότερα, η διασύνδεση των εθνικών μητρώων αδειών και πιστοποιητικών των μηχανοδηγών.
(3)
Ο Ευρωπαϊκός Οργανισμός Σιδηροδρόμων (ΕΟΣ), που έχει συσταθεί με τον κανονισμό (ΕΚ) αριθ. 881/2004 του Ευρωπαϊκού Κοινοβουλίου και του Συμβουλίου (3), δημιουργήθηκε για να συνδράμει την Επιτροπή στη διασφάλιση εναρμονισμένης προσέγγισης όσον αφορά τη διαλειτουργικότητα και την ασφάλεια του σιδηροδρομικού συστήματος στην Ένωση.
(4)
Στη «Μελέτη σκοπιμότητας για διαλειτουργικά μητρώα αδειών μηχανοδηγού και μητρώα συμπληρωματικών πιστοποιητικών», που εκπονήθηκε από τον ΕΟΣ και εγκρίθηκε στις 2 Απριλίου 2013, κρίνεται ότι το ΙΜΙ είναι κατάλληλο εργαλείο για την πραγμάτωση της ανταλλαγής πληροφοριών μεταξύ των εθνικών μητρώων αδειών και συνιστάται να διοργανωθεί η υλοποίηση πιλοτικού έργου.
(5)
Η απόφαση 2010/17/ΕΚ της Επιτροπής (4) ορίζει ότι αρμόδιος για την παρακολούθηση και την υποβολή αναφοράς σχετικά με τη λειτουργία του πιλοτικού έργου είναι ο Ευρωπαϊκός Οργανισμός Σιδηροδρόμων. Βάσει του κανονισμού ΙΜΙ, η Επιτροπή οφείλει να προβεί σε αξιολόγηση των αποτελεσμάτων του πιλοτικού έργου.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής του συστήματος πληροφόρησης για την εσωτερική αγορά,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Πεδίο εφαρμογής και στόχοι του πιλοτικού έργου
Προκειμένου να ελεγχθεί η αποτελεσματικότητα του συστήματος πληροφόρησης για την εσωτερική αγορά («ΙΜΙ») όσον αφορά την εφαρμογή των διατάξεων που αναφέρονται στα άρθρα 4 και 5, η Επιτροπή υλοποιεί πιλοτικό έργο.
Άρθρο 2
Αρμόδιες αρχές
Για τους σκοπούς της παρούσας απόφασης, οι αρχές των κρατών μελών είναι αυτές που αναφέρονται στο άρθρο 16 της οδηγίας 2004/49/ΕΚ του Ευρωπαϊκού Κοινοβουλίου και του Συμβουλίου (5) (στο εξής «αρμόδιες αρχές»).
Άρθρο 3
Παρακολούθηση και υποβολή αναφοράς
Προκειμένου να εκτελέσει ο Ευρωπαϊκός Οργανισμός Σιδηροδρόμων τα καθήκοντα παρακολούθησης και υποβολής αναφοράς που προβλέπονται στο άρθρο 3 παράγραφος 2 της απόφασης 2010/17/ΕΚ, η Επιτροπή θα παρέχει στον Οργανισμό στατιστικές και πληροφορίες σχετικά με τη χρήση του ΙΜΙ.
Άρθρο 4
Διοικητική συνεργασία μεταξύ των αρμοδίων αρχών
1. Για τους σκοπούς του πιλοτικού έργου, το ΙΜΙ χρησιμοποιείται μεταξύ των αρμοδίων αρχών για την ανταλλαγή πληροφοριών που προβλέπεται στις ακόλουθες διατάξεις:
α)
στο άρθρο 22 παράγραφος 1 στοιχείο β) της οδηγίας 2007/59/ΕΚ, σε συνδυασμό με τα σημεία 4 και 5 του παραρτήματος I της απόφασης 2010/17/ΕΚ·
β)
στο άρθρο 29 παράγραφος 2 της οδηγίας 2007/59/ΕΚ·
γ)
στο άρθρο 29 παράγραφος 3 της οδηγίας 2007/59/ΕΚ·
δ)
στο άρθρο 29 παράγραφος 4 στοιχείο β) της οδηγίας 2007/59/ΕΚ, σχετικά με τα αιτήματα περαιτέρω επιθεώρησης ή αναστολής.
2. Η διοικητική συνεργασία σύμφωνα με την παράγραφο 1 πραγματοποιείται με τη διαδικασία που καθορίζεται στο παράρτημα I.
Άρθρο 5
Διοικητική συνεργασία μεταξύ των αρμοδίων αρχών και της Επιτροπής
1. Για τους σκοπούς του πιλοτικού έργου, το ΙΜΙ χρησιμοποιείται μεταξύ των αρμοδίων αρχών και μεταξύ των εν λόγω αρμοδίων αρχών και της Επιτροπής για την ανταλλαγή πληροφοριών που προβλέπεται στις ακόλουθες διατάξεις:
α)
στο άρθρο 29 παράγραφος 4 στοιχείο β) της οδηγίας 2007/59/ΕΚ, όσον αφορά την ενημέρωση της Επιτροπής και των λοιπών αρμοδίων αρχών·
β)
στο άρθρο 29 παράγραφος 4 στοιχείο γ) της οδηγίας 2007/59/ΕΚ, όσον αφορά την ενημέρωση της Επιτροπής και των λοιπών αρμοδίων αρχών·
γ)
στο άρθρο 29 παράγραφος 4 δεύτερο εδάφιο της οδηγίας 2007/59/ΕΚ, όσον αφορά την ενημέρωση της Επιτροπής και των λοιπών αρμοδίων αρχών·
δ)
στο άρθρο 29 παράγραφος 5 της οδηγίας 2007/59/ΕΚ, όσον αφορά την προσφυγή στην Επιτροπή.
2. Η διοικητική συνεργασία σύμφωνα με την παράγραφο 1 πραγματοποιείται με τη διαδικασία που καθορίζεται στο παράρτημα II.
Άρθρο 6
Αξιολόγηση
1. Η Επιτροπή θα προβεί σε αξιολόγηση του πιλοτικού έργου, προκειμένου να εκτιμήσει αν επιτεύχθηκε ο στόχος που καθορίζεται στο άρθρο 1, και θα υποβάλει έκθεση στο Ευρωπαϊκό Κοινοβούλιο και στο Συμβούλιο, το αργότερο τρία έτη μετά την έναρξή του, λαμβάνοντας υπόψη τα εξής κριτήρια:
α)
ζητήματα προστασίας δεδομένων·
β)
σχέση κόστους-αποτελεσματικότητας·
γ)
αποτελεσματικές μεταφραστικές λειτουργικότητες·
δ)
ευκολία χρήσης·
ε)
συνολική ικανοποίηση του χρήστη.
2. Η αξιολόγηση του πιλοτικού έργου βασίζεται σε στατιστικά στοιχεία που λαμβάνονται από το ΙΜΙ και στην ανάδραση από τους συμμετέχοντες, συμπεριλαμβανομένης τουλάχιστον μιας διαδικτυακής έρευνας μεταξύ των χρηστών, που απευθύνεται στις αρμόδιες αρχές.
Άρθρο 7
Έναρξη ισχύος
Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Βρυξέλλες, 14 Φεβρουαρίου 2014.

Labels: 10
8
9
12
15